Разам з тым, аршанскі краязнаўца Юрка Копцік выказаў сумнёў у тым, што бітва адбылася менавіта на левым беразе ракі Крапіўна. У якасці аргументаў ён прывёў наступнае: правы бераг Крапіўны больш прыдатны для бітвы, чым левы з ягоным складаным рэльефам, пасечаным глыбокімі ярамі і стромкімі схіламі; пра гэта таксама сведчаць глухія паданні, што засталіся ў памяці мясцовых жыхароў; адмысловых археалагічных даследаванняў поля бітвы ніхто не праводзіў, а ўсе выпадковыя рэліквіі, што адносяцца да гэтай слаўнай гістарычнай падзеі, выяўлены на правым беразе Крапіўны і знаходзяцца ў школьных музеях гэтага рэгіёну Віцебшчыны. Дарэчы, на ўсіх расійскіх мапах гэтай баталіі, пачынаючы з першай, апублікаванай у 1878 годзе Мікалаем Галіцыным, месца Аршанскай бітвы паказана на правым беразе Крапіўны.